b'\n_START_ARTICLE_\n5 do 12h\n_START_SECTION_\nVsebina\n_START_PARAGRAPH_\nZgodba je postavljena v \xc4\x8das, ko je bila Slovenija \xc5\xa1e del skupne dr\xc5\xbeave Jugoslavije._NEWLINE_Jaka, dijak \xc4\x8detrtega letnika srednje \xc5\xa1ole, je zaprise\xc5\xbeen skinhead. Po prepri\xc4\x8danju je anarhist. V sredi\xc5\xa1\xc4\x8du njegovega \xc5\xbeivljenja so  \xc5\xbeuri do zgodnjih jutranjih ur, dru\xc5\xbeenje s prijatelji in z dekleti ter pretepi. Tem pretepom v ve\xc4\x8dini primerov botruje alkohol, ki ga Jakova ekipa, Grega, Tork in \xc5\xbdagar, u\xc5\xbeivajo v velikih koli\xc4\x8dinah. Posledice takega obna\xc5\xa1anja so za glavnega junaka neizbe\xc5\xbene. Zaradi velikega \xc5\xa1tevila neupravi\xc4\x8denih ur in ukorov ga tik pred koncem \xc4\x8detrtega letnika izklju\xc4\x8dijo iz \xc5\xa1ole. Jaka kljub temu ne obupa in se odlo\xc4\x8di, da bo zaklju\xc4\x8dil srednje\xc5\xa1olsko izobra\xc5\xbeevanje. Zakoplje se v knjige in po cele dneve \xc5\xa1tudira. Pri u\xc4\x8denju mu pomagajo njegovi prijatelji, star\xc5\xa1a pa mu ves \xc4\x8das stojita ob strani. U\xc4\x8ditelji mu omogo\xc4\x8dijo opravljanje izpitov pred koncem \xc5\xa1olskega leta in tako zaklju\xc4\x8di letnik pred ostalimi so\xc5\xa1olci. Zdaj ima dovolj \xc4\x8dasa, da razmisli o svojem \xc5\xbeivljenju. Po\xc4\x8dasi spozna, da nasilje ne pelje nikamor, da Lea, dekle, v katero se je noro zaljubil, ni prava zanj, in sprejme odlo\xc4\x8ditev, da se bo po odslu\xc5\xbeenem voja\xc5\xa1kem roku vpisal na \xc5\xa1tudij zgodovine. Zgodba ima sre\xc4\x8den konec, saj se Jaka zaljubi v Vanjo, dolgoletno prijateljico. Tako kon\xc4\x8dno najde ljubezen, ki jo je ves \xc4\x8das obupno iskal in jo na koncu na\xc5\xa1el tam, kjer je vseskozi bila, tik pred njegovim nosom. Ob prebiranju Zaj\xc4\x8devega romana spoznamo, da so predstavniki razli\xc4\x8dnih subkultur s konca osemdesetih let prej\xc5\xa1njega stoletja, katerih smo se vsi bali in izogibali, \xc4\x8disto obi\xc4\x8dajni ljudje s svojimi vrednotami, ideali, \xc4\x8dustvi in konec koncev tudi strahovi.\n_START_SECTION_\nZbirka\n_START_PARAGRAPH_\nDelo je iz\xc5\xa1lo v dveh zbirkah: Prvenci, Lunapark.'